Imtella' April 26, 2021 - Aġġornata 26 Ta' April, 2021 9:05pm Rapport: Maria Muscat Filmat: Marco Micallef Fl-istitut tax-xjenzi applikati fl-MCAST għadd ta' studenti għaddejjin bit-taħriġ prattiku tagħhom fil-kors li qed jagħmlu biex isiru infermiera. Il-kors fil-grad ta' Baċċellerat fix-Xjenza idum tliet snin u bħalissa hemm 90 student li qed jagħmluh b'waħda mill-istudenti, Nicole Scerri, tkellmet magħna x'kien dak li wassalha li tibda l-kors. "Kelli n-nannu l-isptar u bdejt nirrealizza kemm l-impatt ħalliet effett fuqi u fuq in-nannu u xtaqt inkun nurse biex nagħmel differenza fil-ħajja tal-pazjent". Fil-kors l-istudenti jgħaddu minn sessjonijiet ta' prattika li jsiru wkoll fl-isptarijiet biex l-istudenti jkollhom esperjenza reali ta' dak li jkun mitlub minn infermier f'kull sitwazzjoni ta' saħħa. Barra minn hekk fl-Mcast stess hemm kmamar ta' taħriġ li huma simili għall-iswali tal-isptarijiet. TVM tkellem ma' studenti oħra b'Warren Farrugia jgħid li "inħossni tajjeb li tieħu ħsieb lill-pazjent u li l-pazjent qed jirkupra". Mae Macelli qaltilna li tieħu gost tieħu ħsieb l-anzjani u timmotivahom biex ikunu aħjar waqt li Miguel Scerri qalilna li "minn mindu kelli età żgħira ridt li nista' ngħin lil ħaddieħor u nagħti kontribut lejn is-soċjetà". Il-koordinatur tal-kors tal-infermiera, Phyllis Abanifi, qalet lil TVM li l-kors qed isir b'kollaborazzjoni mal-Università ta' Northumbria tal-Ingilterra u jwassal għal opportunitajiet ta' taħriġ għall-istudenti Maltin fl-Ingilterra. Meta jitlesta l-kors ikun hemm ukoll it-timbru ta' din l-Univeristà Ingliża. "Nippreparawhom bl-'iskills' kollha biex meta jmorru fil-prattika jkunu ppreparati u jkollhom 'mentor' magħhhom li jkun ta' esperjenza", Abanifi qaltilna li qabel saret infermiera kienet tibża' mid-demm imma mbagħad kienet karriera li tatha ħafna sodisfazzjon. "Dawn l-affarijiet tant tidra li jiġu ħaġa ta' kuljum u tissapportja lil kull min hemm bżonn", hija żiedet tgħid. Abanifi kompliet tgħid li l-istudenti jingħataw appoġġ anke psikoloġiku u taħriġ kif ikellmu lill-qraba tal-pazjenti meta jridu jwasslu aħbar ħażina ta' saħħa. Il-kors tal-infermiera għandu 13-il lettur u mistenni jiġi offrut ukoll fil-grad ta' Masters.